Marte Mjøs Persen

Marte Mjøs Persen (født 1975) er en norsk PR-rådgiver og tidligere politiker (RV, deretter Ap) som var stortingsrepresentant for Hordaland 2021–25. Hun var olje- og energiminister i i Jonas Gahr Støres regjering fra oktober 2021 til mars 2022 og arbeids- og inkluderingsminister i samme regjering fra 7. mars 2022 til 16. oktober 2023.

Persen har bakgrunn som servitør i hotell- og restaurantbransjen (1993–1997). Hun var ordfører i Bergen kommune fra 2015 til 2021. Hun ble valgt inn på Stortinget for Hordaland som Arbeiderpartiets førstekandidat ved stortingsvalget i 2021. Benjamin Jakobsen møtte fast som vararepresentant mens Persen var statsråd.

I 2026 ble hun ansatt som PR-rådgiver i konsulentselskapet Rud Pedersen Public Affairs.

 Bakgrunn og virke 
Persen har studert litteraturvitenskap og sosiologi ved Universitetet i Bergen og har en bachelorgrad i kultur- og samfunnsvitenskap. Hun har jobbet som organisasjonssekretær i Human-Etisk Forbund og har vært fylkessekretær i Hordaland for organisasjonen Nei til EU. Fra 2011 har hun vært heltidspolitiker for Arbeiderpartiet i Bergen bystyre.

Persen var nestleder i Rød Valgallianse fra 2003 til 2007 og representerte partiet i Bergen bystyre i perioden 2003–2007. Fra 2007 var hun vararepresentant. Hun meldte seg ut av Rød Valgallianse noen måneder etter at partiet slo seg sammen med Arbeidernes kommunistparti og dannet partiet Rødt. Etter en periode som uavhengig meldte hun seg inn i Arbeiderpartiet 1. mai 2008. Hun er også aktiv i fagforeningen Handel og Kontor i Norge og har hatt flere styreverv i LO-systemet.

Hun har hatt en rekke styre- og tillitsverv i frivillige organisasjoner, blant annet som styremedlem i Naturvernforbundet i Hordaland og i barne- og ungdomsorganisasjonen CISV.

Hun var ordfører i Bergen kommune fra 2015 til 2021. Fra 31. oktober 2011 ledet hun Bergen bystyres helse- og sosialkomité. Persen var også leder av Arbeiderpartiet i Bergen frem til februar 2015.

Persen ble i 2017 utnevnt til storridder av Den islandske falkeorden i forbindelse med statsbesøket til Islands president i Norge.Orðuhafaskrá , oversikt over tildelinger fra Islands president. Lest 15. april 2017.

Hun var en av feministene bak et opprop for inkluderende kvinnekamp i 2020.

 Regjering 
Persen overtok som olje- og energiminister 14. oktober 2021 etter Tina Bru ved regjeringsskiftet 2021.

Etter at Hadia Tajik gikk av, ble Persen 7. mars 2022 presentert som ny arbeids- og inkluderingsminister. 

 Se også 
 Bergen bystyre 2003–2007
 Bergen bystyre 2007–2011

 Referanser 

 Eksterne lenker 



Kategori:Norske kommunikasjonsfolk
Kategori:Statsråder i Regjeringen Støre
Kategori:Ap-statsråder
Kategori:Ordførere i Bergen
Kategori:Ap-ordførere i Hordaland
Kategori:Lokalpolitikere i Bergen
Kategori:RV-politikere i Hordaland
Kategori:Rødt-politikere i Hordaland
Kategori:RVs ledelse
Kategori:Norske humanetikere
Kategori:Norske kvinnesaksforkjempere
Kategori:Den islandske falkeorden
Kategori:Personer fra Bergen kommune
Kategori:Stortingsrepresentanter for Hordaland
Kategori:Stortingsrepresentanter 2021–2025
Kategori:Norske olje- og energiministre
Kategori:Norske arbeidsministre
Kategori:Alumni fra Langhaugen videregående skole